Kabinet sê oor plaasmoorde(Argieffoto: Lorraine Claasen) Die kabinet het sy volle steun toegesê aan die inhegtenisneming van diegene wat gruwelike misdade pleeg, waaronder die marteling en moord op boere en plaaswerkers. “Die boerderygemeenskap is ’n integrale deel van ons ekonomie en misdaad op plase hou nie net ’n bedreiging in vir boere en plaaswerkers se persoonlike veiligheid nie, maar ook vir die land se voedselsekerheid.” Die kabinet het Woensdag virtueel vergader. Die regering se implementering van die hersiene landelike beveiligingstrategie word volgens die kabinet bespoedig om sodoende op landelike gemeenskappe se veiligheidsbehoeftes te reageer en hul sosio-ekonomiese ontwikkeling te steun. Die kabinet doen ’n beroep op landsburgers om die Suid-Afrikaanse Polisiediens by te staan in die stryd teen misdaad deur by gemeenskapspolisiëringsforums in te skakel en om misdaad by hul naaste polisiestasie aan te meld. “Ons moet saamwerk om misdaad in ons gemeenskappe uit te roei en ons land veiliger vir almal te maak.” Nasionale raad vir ekonomiese herstel goedgekeur Die kabinet het ook die totstandkoming van die nasionale raad vir ekonomiese herstel goedgekeur. Dié raad is op die been gebring om die implementering van pres. Cyril Ramaphosa se ekonomiese herstelplan te monitor. Pres. Cyril Ramaphosa (Foto: GCIS) Luidens die verklaring sal die raad onder die president se voorsitterskap wees en bestaan uit die adjunkpresident, die minister in die presidensie en al die ministers in die ekonomiese groepering. Dié raad sal maandeliks vergader. Verlengde ramptoestand Volgens die kabinet sal die onlangse verlenging van die ramptoestand die regering in staat stel om die verspreiding van die koronavirus verder te bekamp. Maroela Media het vroeër berig die kabinet het verlede week die land se ramptoestand met nóg ŉ maand tot 15 November verleng. Dié besluit het wyd kritiek ontlok. “Terwyl Suid-Afrika ’n geweldige afname in die verspreiding van Covid-19 gedurende die afgelope maande beleef, bly die virus by ons,” sê die kabinet. Die kabinet doen opnuut ’n beroep op Suid-Afrikaners om sosiale afstand te handhaaf, hul hande te was en gesigmaskers te dra.